50 vas oor wildsmisdade | Maroela Media
Die operasie het in verskeie dele van die land plaasgevind, het die polisie Woensdag gesê.
Brig. Vish Naidoo, woordvoerder van die polisie, het gesê die span het ook beslag gelê op 15 knaldempers, twee pistole, een haelgeweer en 155 patrone. Die verdagtes is tussen 24 en 58 jaar oud.
“Die vuurwapens is na die polisie se forensiese afdeling gestuur vir ballistiese toetse om te bepaal of dit in ander misdade ook gebruik is,” het Naidoo gesê.
“Die verdagtes het in verskeie howe oor drie provinsies heen verskyn op aanklagte wat strek van die besit van ongelisensieerde vuurwapens, sameswering om misdaad te pleeg, die besit van vervalsde goedere, onwettige jag tot die besit van renosterhoring, die besit van beskermde bedreigde spesies en die besit van olifanttande.”
Die polisie in Hoedspruit, Limpopo het intussen Maandag drie verdagtes in hegtenis geneem wat vermoedelik betrokke is by ŉ oorgrensrenosterstroopsindikaat wat met twee sake van renosterstropery in die Hoedspruit-gebied verbind word.
“Dit is nog ŉ groot deurbraak in die stryd teen renosterstropery toe hierdie verdagtes vroeër in Grahamstad in die Oos-Kaap in hegtenis geneem is,” het Naidoo verduidelik. Jabulani Ndlovu (39), Forget Ndlovu (37) en Skhumbuzo Ndlovu (37) het ŉ vuurwapen by hulle gehad wat hulle verbind met meer as 60 sake van renosterstropery landswyd. “Twee van die voorvalle het in Hoedspruit plaasgevind.”
Die mans het in die Hoedspruit-landdroshof verskyn en hul sake is tot 12 Junie uitgestel nadat hulle aansoek om borgtog afgekeur is.
Hulle kom op die ou einde weg want die justisie neem hierdie misdade nie ernstig op nie , ek neem aan daar is weer iewers korrupsie waar mense in die staat betrokke is
Ek hoop die regstelsel stel nie die renosters, parke en boere teleur nie